De går ofte under radaren. De frivillige, som får ting til at ske, og som har en stor betydning for lokalsamfundene i Nordjylland. Det, synes vi på TV2 Nord, er synd. Derfor hylder vi hvert år nordjyder, som fortjener at blive anerkendt for deres frivillige arbejde. Det sker ved det store show ”Årets Nordjyde”, som i år finder sted 6. oktober i Arena Nord i Frederikshavn. KLIK HER FOR AT NOMINERE EN NORDJYDE - Det er så vigtigt i et land, hvor der er så meget frivillighed, at der også følger anerkendelse med, siger Lasse Heidelbach, der er stifter af patientforeningen ”Organdonation – ja tak”, og som er en af de tre dommere. Alle nordjyder kan indstilles Årets nordjyde kan for eksempel være en person, der gennem mange år har gjort små ting, der har gavnet andre. Eller en person, der har formået at stable noget på benene, som har haft betydning for en gruppe mennesker eller for lokalsamfundet. Alle kan indstilles – det eneste krav er, at den indstillede er nordjyde. Er der dukket en person op i dine tanker nu? Så skynd dig lige at trykke her for at indstille vedkommende ! - Lad være med at være ydmyg. Kan du mærke, at et projekt gør noget for dig, så ryg til tastaturet og få det sendt ind. Det kan være, der ikke er andre, der tænker på det, siger Peter Møller Madsen, der er leder af Nibe Festival, og som er del af dommertrioen ved Årets Nordjyde. Præmie på 50.000 kroner I seks år har TV2 Nord kåret Årets Nordjyde, og hvert år har tre dommere haft til opgave at udvælge finalisterne blandt de nominerede. I år består dommerne af Christinna Pedersen, der er tidligere professionel badmintonspiller, Lasse Heidelbach, der er stifter af patientforeningen ”Organdonation – ja tak” og Peter Møller Madsen, der er leder af Nibe Festival. - Årets Nordjyde er en, som er god til at gøre noget godt for andre. Dem har vi heldigvis rigtig mange af her i Nordjylland. Det er tit dem, der står bagved. Det her med at kunne sige ”vi har set dig”, det synes jeg, er rigtig vigtigt, siger Christinna Pedersen. Vinderen af Årets Nordjyde får en flot bronzestatuette og 50.000 kroner. Udover Årets Nordjyde udpeges også ”Årets Nordjyske Ambassadør”. Prisen gives til en nordjyde, der har været med til at sætte Nordjylland på kortet både nationalt og internationalt. ... har du stadig ikke været inde og indstille en person til Årets Nordjyde? Så klik her.

Referat:
Torsdag klokken 23.59 lukker muligheden for at indstille til Årets Nordjyde.